|  |
| --- |
| ***Директни плащания*** |

**1. На 14 април земеделските стопани получиха близо 445 млн. лева за зелени плащания за Кампания 2019.** Подпомогнати бяха 56 490 земеделски стопани, които спазват благоприятни за климата и околната среда селскостопански практики. Зеленото плащане се отпуска за изпълнението на екологични изисквания, но се дава само за допустимите площи по СЕПП. Изплатената финансова помощ е изчислена при ставка в размер на 122,67 лв./ха, определена със [Заповед № РД 09-344/10.04.2020 г.](https://www.mzh.government.bg/media/filer_public/2020/04/10/zapoved_stavka_green_payment_2019_rd_09-344_10042020.pdf) на министъра на земеделието, храните и горите.

**2. На 17 април 2020 Европейската комисия прие две мерки за подкрепа на сектор „Земеделие“ в условията на кризата, причинена от епидемията от коронавирус и публикува в Официален вестник на ЕС регламента за авансовите плащания и регламента за опростяване на проверките.** Комисията увеличи авансовите плащания за директните плащания от 50% до 70%, а за плащания за развитие на селските райони от 75% до 85%. Земеделските стопани ще могат да получават тези аванси от средата на октомври. Като допълнителна гъвкавост държавите членки ще могат да плащат на фермерите преди да финализират всички проверки на място. България подкрепи мярката, която ще позволи предоставянето на по-високо подпомогне на земеделските стопани в момент, когато те са уязвими от икономическите смущения и изпитват финансови затруднения и проблеми с паричните потоци. С втората приета мярка се намалява броя на физическите проверки на място. Държавите членки трябва да извършват проверки, за да гарантират, че са изпълнени условията за допустимост. В настоящите изключителни обстоятелства обаче е от съществено значение да се сведе до минимум физическият контакт между фермерите и инспекторите, извършващи проверките. Общият брой на проверките, които трябва да бъдат извършени, е намален за преобладаващата част от 5% на 3% (за директни плащания и мерки за развитие на селските райони). Дерогацията също така предоставя гъвкавост по отношение на сроковете на проверките, за да позволи на страните да използват най-ефективно ресурсите, при спазване на правилата за задържане. Държавите членки ще могат да използват алтернативни източници на информация, за да заменят традиционните посещения във фермата. Комисията насърчава използването на новите технологии, като разширяване на използването на сателитни снимки за проверка на селскостопанската дейност на полето или географски маркирани снимки, за да се докаже, че са направени инвестиции. Тази мярка ще помогне да се намали административната тежест и да се избегнат ненужни забавяния при обработката на заявленията за подпомагане, с цел да се гарантира, че помощта се изплаща на земеделските стопани в най-кратки срокове.

|  |  |
| --- | --- |
| ***Пазарна подкрепа*** |  |

**3. За справяне с пазарните смущения в сектора на млякото Европейската Комисия предлага мярка за планиране на производството.** За справяне с икономическите смущения в сектора на млякото и млечните продукти, възникнали в резултат на COVID-19, Европейската Комисия предлага приемане на регламент за изпълнение за разрешаване на споразумения и решения за планиране на производството в сектора. Условията на пандемия и ограниченията за движение, въведени в държавите членки, водят до финансови затруднения и проблеми с паричните потоци за земеделските производители. Разпространението на болестта и съществуващите мерки ограничават наличността на работна ръка и затрудняват етапите на производство, събиране и преработка на мляко в някои държави. Затова Комисията предлага временно да се разрешат доброволни споразумения и решения на земеделски производители, асоциации на фермери, признати организации на производители, асоциации на признати организации на производители и признати междубраншови организации. Предложената мярка би могла да допринесе за постигане на баланс на пазара на мляко и млечни продукти в Европейския съюз чрез временно оптимизиране/намаляване на произвежданите и предлагани количества. Предвид спецификата на сектора в България, изразяваща се в ниска степен на организираност и посредническа роля на организациите на производители, в случай на договаряне първичните производители – фермерите ще бъдат принудени да продават по-малки  от обичайните количества мляко. Това ще постави в риск техния поминък, още повече с оглед на вече натрупаните допълнителни разходи, породени от пандемията на COVID-19. България изрази становище, че Европейската комисия следва да предвиди финансово компенсиране на фермерите, които ще участват в доброволни споразумения за временно намаляване на обемите на продаденото мляко

|  |  |
| --- | --- |
| ***Визия за ОСП след 2020 г.*** |  |

**4. Представянето на новата стратегия "От фермата до трапезата“, предвидено за 29 април, ще бъде отложено за след лятото, тъй като в момента усилията са насочени към справяне с кризата от COVID-19.** Стратегията е част от Зелената сделка на Европейския съюз, поставяща амбициозни задачи пред екологичните и климатични политики на общността. **"От фермата до трапезата“** трябваше да бъде представена от Европейската комисия в края на **април,** но от изтеклите документи става ясно, че датата на стартирането ѝ в момента се преразглежда и ще бъде променена. Краят на юни беше срокът, предвиден за публикуване на стратегията, но все още се работи по нея и най-вероятно представянето й ще бъде възможно след края на лятото. Няма яснота дали един от най-важните елементи на Зелената сделка, свързан с опазване на биоразнообразието до 2030 ще бъде представен на 29 април или ще бъде отложен във времето. Други документи, които ще бъдат преместени за по-късно през годината са: Европейския пакт за климата и План за действие в областта на околната среда, Стратегия за химикалите за устойчивост, Стратегия за устойчива и интелигентна мобилност, План за действие в областта на цифровото образование (актуализация), Преглед на регламента за роуминг и Съобщение относно бъдещето на научните изследвания и иновациите и Европейско изследователско пространство. Отложени до 2021 са и новата стратегия на ЕС за Адаптиране към изменението на климата и новата стратегия на ЕС в областта на горите.

|  |  |
| --- | --- |
| ***Още от ЕС и света*** |  |

**5. Производството в селското стопанство се представя добре, въпреки ситуацията причинена от коронавируса, казва Евпорейската комисия.** Появата на коронавируса предизвика безпрецедентна ситуация и предизвикателства за селското стопанство в ЕС. Вследствие на ограничителните мерки, приложени в ЕС и целия свят, търсенето на храни драстично се промени, в сравнение със ситуацията преди пандемията. От една страна, създадените нагласи за трупане на запаси от населението, а от друга страна, затварянето на ресторантите баровете и хотелите, оказа директно въздействие върху земеделските стопани и производството на храни. Селското стопанство отговори и се адаптира доста ефективно към новите обстоятелства, включително с нарушени логистични мрежи и увеличено търсене, което беше подпомогнато и от мерките, предложени от Комисията. Новият доклад на Комисията относно краткосрочната пазарна перспектива за селскостопанските пазари в ЕС, публикуван на 20 април, представя обстоен преглед на последните тенденции и очаквани перспективи за различните производства в селското стопанство. За стопанската 2019/2020 година, зърнопроизводството в ЕС се очаква да достигне 294 млн. тона, с повече от 4,5% над пет-годишното средно производство. След това увеличение, за стопанска година 2020/2021 се очаква слаб спад до 287,8 млн. тона. При производството на рапица се очаква намаление до 14,9 млн. тона, в следствие на намаление на производствените площи, което е най-ниското ниво за последните 12 години. Насажденията от маслодайни култури се очаква да се възстановят до 10,5 млн. ха през стопанската 2020/2021 година. В следствие на добрите пазарни перспективи за храни и фуражи, при производството на протеинови култури също се очаква повишение до 4,5 млн. тона, което е с 4% повече, сравнено с производството през миналата 2018/2019 стопанска година В производството на захар в ЕС, се очаква да настъпи лек спад до 17,4 млн. тона, поради намаление на площите. Консумацията на вино в ЕС, се очаква да намалее то 108 млн. хектолитра, което е с 8% по-ниско от средната консумация на вино за последните 5 години. Износът на вино от ЕС също е засегнат, като очакванията са за намаление с 14% за стопанската 2019/2020 год. В сектора на „Плодове и зеленчуци“, търсенето на свежи ябълки от ЕС се очаква да бъде значително над средното, в следствие на увеличено вътрешно потребление, но се очаква производството да спадне до 10,8 млн. тона. При производството на портокали се наблюдава ограничено въздействие, тъй като периодът за прибиране на реколтата е към края си (производството през стопанската 2019/2020 година е около 6,2 млн. тона), като търсенето на свежи портокали и сокове е нараства от известно време. През 2019 год., събирането на мляко се е увеличило с 0,4%, което е най-ниският растеж след 2012 год. Увеличаването на производството на млечни продукти през 2020 год., се очаква да бъде също на подобни нива. Всичко това се дължи на нарушена логистика при събирането на мляко или доставянето на фуражи (в следствие на ограничителните мерки). Мерките за социално дистанциране също ограничиха наличната работна ръка, което може да облагодетелства производството на млечни продукти, при които не се изисква голямо количество ръчен труд. Потреблението на сирена също ще има лек ръст от 0,3% през 2020 година, като износът на сирене също ще продължи да се увеличава (в следствие на засилено търсене на азиатските пазари), което ще доведе до цялостно увеличение в производството на сирене. При производството на говеждо месо също се наблюдава спад през 2019 година, причинено в следствие на спад в цените и намаление на броя отглеждани животни. Въздействието върху сектора се дължи предимно на забраната за работа на ресторанти и секторите за директно транжиране на пресни меса в супермаркетите, където обикновено се предлагат специални разфасовки на висококачествени меса с висока стойност. През 2020 год. се очаква да има допълнително намаление. При производството на птиче месо се очаква през 2020 год. да се запази тенденцията на нарастване, започнала още през 2019 год., въпреки че отрасълът също е повлиян от забраната за работа на ресторанти. Производството на свинско месо трябва да отбележи също ръст през тази година, като се запазва високото търсене на азиатските пазари, особено в Китай. Износът на свинско месо също се очаква да отбележи ръст от 12%, след увеличение от 17% през 2019 година. Пълният текст на доклада на Комисията „Краткосрочна пазарна перспектива за селскостопанските пазари през 2020 год. – пролет, 2020 год.“, може да бъде намерен на следния линк: <https://ec.europa.eu/info/sites/info/files/food-farming-fisheries/farming/documents/short-term-outlook-spring-2020_en.pdf>

**6. На заседанието на Комисията по земеделие в Европейския парламент (ЕП), проведено чрез видеоконферентна връзка на 15 април 2020 г. депутатите подчертаха необходимостта от средства за справяне с кризата COVID-19, въпреки че Европейския съюз (ЕС) не е приел новата финансова рамка (2021-2027 г.).** Чуха се призиви за замразяване на Зелената сделка докато индустрията се справи с настоящата спешна ситуация. В своето обръщение комисарят по земеделие Януш Войчеховски заяви, че голямата криза в цялата икономика се отразява и на селското стопанство. Посочи, че най-силно засегнати са млеко- и месопроизводителите и производителите на цветя. Производителите на плодове и зеленчуци, силно зависими от външна работна сила, също са изправени пред предизвикателства. Според комисар Войчеховски, Европейската комисия (ЕК) е реагирала бързо на проблемите с въвеждането на зелени коридори за храни, суровини и др. и ситуацията се е подобрила. Притесненията относно наличието на сезонни работници, особено тези, които пътуват между държавите членки, са разгледани в насоките на Комисията относно придвижване на сезонните работници. Най-голям е проблемът със спада на цените, особено в млечния сектор. Комисар Войчеховски призна, че съществуващият бюджет вече е изразходван. Пазарните интервенции зависят от наличните възможности на бюджета, които са много ограничени. Няма нова финансова рамка и споразумение за бюджет за 2021 г., няма и никакви допълнителни пари. Напомни на членовете на ЕП, че е дадена възможност на ДЧ да предоставят помощ до 100 000 евро на ферма и 800 000 евро на преработвателно предприятие съгласно ревизираните правила за държавните помощи. За подпомагане на селското стопанство могат да се вземат и средства от неизразходваните пари в бюджета за развитие на селските райони, като приоритет се дава на онези, които потенциално могат да останат без работа. Повдигна въпроса за транспортирането на животни на дълги разстояния и необходимостта да се съкрати разстоянието от фермата до трапезата. Г-н Войчеховски също така отбеляза уязвимостта на високоспециализираните стопанства и необходимостта от диверсификация. Според изказалите се депутати, пандемията е показала значението на ОСП. Проблемите в секторите на виното, говеждото месо, млечните продукти, сектора на цветята, плодовете и зеленчуците са големи. Те изразиха загриженост относно остатъчните средства за развитие на селските райони, които са на разположение на държавите членки, които не са успели да изпълнят първоначалните си планове по втори стълб. Някои от мерките, очертани от Комисаря са в ход, но трябва да се направи повече чрез фондовете за управление на кризи в рамките на Общата организация на пазара. Наличните средства за финансирането на мерки при криза са 460 милиона евро. Те също трябва да се използват. Също така, предвид съкращението на средствата за селското стопанство в рамките на новата МФР, трябва да има ресурси, които да бъдат пренасочени към ОСП. Някои депутати подкрепиха комисар Войчеховски относно необходимостта от съкращаване на транспортните маршрути, но поставиха под съмнение смисъла от внос на продукти в сектори, в които ЕС може да бъде самостоятелен. Споделиха мнение, че стратегиите „Зелена сделка“ и „От фермата до трапезата“, които предявяват допълнителни изисквания към селското стопанство, трябва да бъдат забавени. Други депутати не бяха благоприятно настроени в полза на частното складиране, предпочитайки стъпки за намаляване на производството. Имаше настояване за възстановяването на съоръженията за преработка на храни, загубени в резултат на кризата, включени в целите на програмата за развитие на селските райони. Отговорът на еврокомисаря беше, че ДЧ имат средства на разположение по втори стълб и те трябва да се използват за борба с кризата.

**7. В отговор на пандемията Covid-19, на 14 април над четиридесет неправителствени организации (НПО) призоваха Европейската комисия да представи стратегията си „От фермата до трапезата“ и Стратегията относно новото биоразнообразие на ЕС на 29 април, а да не ги отлага във времето.** В отворено писмо НПО от секторите на околната среда, здравеопазването, потребителите и хуманното отношение към животните настоятелно призоваха Комисията да спази първоначално обявената дата и да предприеме действия за „основен ремонт“ на хранителната и селскостопанската система на ЕС. В писмото се казва, че сега повече от всеки друг момент, ЕС трябва да смекчи рисковете, създадени от новата пандемия и да насочи усилия към по-екологично бъдеще, в което устойчивото развитие и устойчивата хранителна система са съществена част. НПО изтъкват, че Covid-19 поразително разкрива някои от дисфункциите на нашите съвременни, глобализирани и неустойчиви хранителни системи, по-специално връзката между нарасналото появяване на зоонози и интензивното отглеждане на животни, както и липсата на внимание към други видове, които имат последствия в световен мащаб. Те смятат, че има спешна нужда от обща хранителна политика, която да е социално и здравно ориентирана.